CELEX: 32017D2174
Language: hu
Date: 2017-11-20 00:00:00
Title: A Bizottság (EU) 2017/2174 végrehajtási határozata (2017. november 20.) a 92/65/EGK tanácsi irányelv E. mellékletének a méhek és a poszméhek kereskedelméhez használt egészségügyi bizonyítvány tekintetében történő módosításáról (az értesítés a C(2017) 7588. számú dokumentummal történt) (EGT-vonatkozású szöveg. )

22.11.2017   
            
            
               HU
            
            
               Az Európai Unió Hivatalos Lapja
            
            
               L 306/28
            
         A BIZOTTSÁG (EU) 2017/2174 VÉGREHAJTÁSI HATÁROZATA
   (2017. november 20.)
   a 92/65/EGK tanácsi irányelv E. mellékletének a méhek és a poszméhek kereskedelméhez használt egészségügyi bizonyítvány tekintetében történő módosításáról
   
      
         (az értesítés a C(2017) 7588. számú dokumentummal történt)
      
   
   (EGT-vonatkozású szöveg)
   AZ EURÓPAI BIZOTTSÁG,
   tekintettel az Európai Unió működéséről szóló szerződésre,
   tekintettel a 90/425/EGK irányelv A. mellékletének I. pontjában felsorolt külön közösségi szabályokban megállapított állat-egészségügyi követelmények hatálya alá nem tartozó állatok, spermák, petesejtek és embriók Közösségen belüli kereskedelmére és a Közösségbe történő behozatalára irányadó állat-egészségügyi követelmények megállapításáról szóló, 1992. július 13-i 92/65/EGK tanácsi irányelvre (1) és különösen annak 22. cikke első bekezdésére,
   mivel:
   
               (1)
            
            
               Az élő méhek (Apis mellifera) és poszméhek (Bombus spp.) Unión belüli kereskedelméhez használt egészségügyi bizonyítvány mintáját a 92/65/EGK irányelv E. mellékletének 2. része határozza meg. A bizonyítvány állategészségügyi követelményeket állapít meg többek között a kis kaptárbogár (Aethina tumida) és a Tropilaelaps atka (Tropilaelaps spp.) előfordulásával kapcsolatban mind a méhekre, mind a poszméhekre vonatkozóan.
            
         
               (2)
            
            
               Az egészségügyi bizonyítványmintában meghatározott követelmények a méheknek és a poszméheknek csak olyan, legalább 100 km sugarú területekről történő szállítását teszik lehetővé, amelyekre nem vonatkoznak az említett kórokozók gyanított vagy megerősített előfordulásához kapcsolódó korlátozások.
            
         
               (3)
            
            
               Az olasz illetékes hatóságok beszámoltak a kis kaptárbogár olaszországi méhcsaládokban való előfordulásával kapcsolatos tapasztalataikról, melyeket a kis kaptárbogár érintett olasz régiókból való átterjedésének megelőzését célzó 2014/909/EU bizottsági végrehajtási határozat (2) elfogadása óta szereztek, s e tapasztalatok arra utalnak, hogy az említett követelmények az előfordulás felfedezését követő hosszabb időszakon keresztül aránytalanul korlátozóak az érintett méhészeti ágazat irányítása szempontjából.
            
         
               (4)
            
            
               E követelmények különösen azt nem veszik figyelembe, hogy létezhetnek olyan területek, amelyek ugyan 100 km-nél közelebb vannak az előfordulásokhoz, mégis kívül esnek a nemzeti jogszabályok által az előfordulások körül létrehozott védőkörzeteken, továbbá az uniós védintézkedések sem határoznak meg korlátozásokat rájuk vonatkozóan, ugyanakkor a méhek egészségével foglalkozó uniós referencialaboratórium által a kis kaptárbogár általi fertőzés felügyelete céljából összeállított iránymutatásokkal (3) összhangban hivatalosan tervezett és végrehajtott aktív felügyelet alatt állnak, ami bizonyosságot ad arról, hogy a kis kaptárbogár nem fordul elő az adott területeken.
            
         
               (5)
            
            
               Ezen túlmenően a követelmények naprakésszé tétele annak érdekében is szükséges, hogy figyelembe lehessen venni, hogy a szállítmánynak a származási helyen történő szemrevételezése és finom hálóval való azonnali beborítása igen hatékony és műszakilag kivitelezhető a kis kaptárbogár terjedése esetleges kockázatának csökkentésére a méhanyából és az őt kísérő korlátozott számú dolgozóból álló szállítmányok esetében. Ezt támasztja alá az Európai Élelmiszerbiztonsági Hatóságnak a kis kaptárbogár túléléséről, terjedéséről és megtelepedéséről szóló, 2015. december 15-én elfogadott tudományos szakvéleménye (4) is.
            
         
               (6)
            
            
               mivel a jelenlegi követelmények szükségtelenül korlátozóak, módosítani kell a méhek és a poszméhek Unión belüli kereskedelméhez használt állategészségügyi bizonyítványmintát, hogy az olyan alternatív állategészségügyi követelményt írjon elő a méhanyák szállítmányaira, amely elismeri az illetékes hatóságok által a kis kaptárbogár előfordulásának hiányáról való megbizonyosodás érdekében végzett aktív felügyelet és az Unión belüli kereskedelemre vonatkozó fokozott kockázatcsökkentő intézkedések együttes értékét.
            
         
               (7)
            
            
               A poszméhek nem fogékonyak a Tropilaelaps atkára. Ezt igazolja az Európai Élelmiszerbiztonsági Hatóság által 2013. február 27-én elfogadott, az Aethina tumida és a Tropilaelaps spp. EU-ba való bekerülésének kockázatáról szóló tudományos szakvélemény (5) is.
            
         
               (8)
            
            
               A legtöbb esetben a poszméheket kiemelt biológiai biztonsági intézkedések tárgyát képező, az illetékes hatóság által rendszeresen vizsgált, a betegségek jelenléte szempontjából ellenőrzött és a környezettől elkülönített rendszerekben tenyésztik. A szabadtéri méhcsaládokkal ellentétben az érintett országok illetékes hatósága által elismert és felügyelt ilyen létesítményekben valószínűsíthetően nem jelenik meg a kis kaptárbogár. Az illetékes hatóságok a 206/2010/EU bizottsági rendelettel (6) összhangban már most is elvégezhetik az ilyen létesítményekből származó szállítmányoknak a poszméhek behozatala céljából való igazolását.
            
         
               (9)
            
            
               Ezért a környezettől elkülönített rendszerekben tenyésztett poszméhekre vonatkozó alternatív állategészségügyi követelmény bevezetése érdekében módosítani kell a méhek és a poszméhek Unión belüli kereskedelméhez használt bizonyítványmintát.
            
         
               (10)
            
            
               A poszméhszállítmányok túlnyomó részének határokon átnyúló értékesítése és szállítása beporzási céllal történik, ezért azokat nem lehet tenyésztési vagy vándoroltatási célból igazolni, mivel a poszméheket nem tenyésztik és nem szállítják vissza a származási helyükre. Ezért helyénvaló egy további lehetőséget beilleszteni a bizonyítványba, amely lehetővé teszi az ilyen állatoknak a termelési célból való igazolását.
            
         
               (11)
            
            
               A méhek kereskedelme különböző formákban zajlik, értékesítenek például méhanyát csupán néhány kísérő dolgozóval, teljes méhcsaládokat, nukleuszcsaládokat és méhcsomagokat is. A szállítmányok jellegének e tekintetben való tisztázása megkönnyítené a kockázatelemzést az illetékes hatóságok számára a szállítmányok rendeltetési helyén végzett hivatalos ellenőrzés során. Ezért a bizonyítványt további részletes információkkal kell kiegészíteni.
            
         
               (12)
            
            
               A 92/65/EGK irányelv E. mellékletének 2. részét ezért ennek megfelelően módosítani kell.
            
         
               (13)
            
            
               Az e határozatban előírt intézkedések összhangban vannak a Növények, Állatok, Élelmiszerek és Takarmányok Állandó Bizottságának véleményével,
            
         ELFOGADTA EZT A HATÁROZATOT:
   1. cikk
   A 92/65/EGK tanácsi irányelv E. mellékletének 2. része – Egészségügyi bizonyítvány méhek és poszméhek kereskedelméhez – a következőképpen módosul:
   
               1.
            
            
               Az I.25. bejegyzés a következő szöveggel és az arra vonatkozó jelölőnégyzettel egészül ki: „Termelés (beporzás)”.
            
         
               2.
            
            
               Az I.31. bejegyzés „A szállítmány jellege” című oszloppal és a cím alatt külön sorokban a következő választható elemekkel egészül ki: „méhanyák, méhcsomagok, nukleuszcsaládok, méhcsaládok”.
            
         
               3.
            
            
               A II.1. bejegyzés b) pontja a következő szöveggel egészül ki a „fertőzések” szó után:
               „vagy
               
                           b)
                        
                        
                           a szállítmány csak olyan, méhanyákat tartalmazó ketrecekből áll, amelyekben egyetlen méhanya és legfeljebb 20 kísérő dolgozó található, és amelyek olyan, legalább 100 kilométeres hatósugarú területről származnak, amelyre nem vonatkozik a Tropilaelaps atka (Tropilaelaps spp.) gyanított vagy megerősített előfordulásához kapcsolódó korlátozás, továbbá amelyek olyan létesítményből származnak, amely megfelel az alábbi követelményeknek:
                           
                                       —
                                    
                                    
                                       legalább 30 kilométeres távolságra van a kis kaptárbogár megerősített előfordulása(i) körül kijelölt, legalább 20 kilométer sugarú védőkörzet határaitól, valamint
                                    
                                 
                                       —
                                    
                                    
                                       az Unió által a kis kaptárbogár előfordulása miatt bevezetett védintézkedésekből fakadó korlátozások hatálya alá tartozó körzeten kívül helyezkedik el, valamint
                                    
                                 
                                       —
                                    
                                    
                                       olyan területen helyezkedik el, ahol a kis kaptárbogár észlelése céljából az illetékes hatóság éves felügyeletet végez annak érdekében, hogy legalább 95 %-os megbízhatósági szinttel észlelni tudja a kis kaptárbogár megjelenését a méhészetek legalább 2 %-ának fertőzöttsége esetén, valamint
                                    
                                 
                                       —
                                    
                                    
                                       az illetékes hatóság havonta megvizsgálja a létesítményt annak érdekében, hogy legalább 95 %-os megbízhatósági szinttel észlelni tudja a kis kaptárbogár megjelenését a kaptárok legalább 2 %-ának fertőzöttsége esetén, és e vizsgálatok eredménye negatív, valamint
                                    
                                 
                                       —
                                    
                                    
                                       közvetlenül az egészségügyi bizonyítvány kiadása céljából végzett szemrevételezést követően legfeljebb 2 mm pórusméretű, finom hálóval vonták be az összes ketrecet vagy az egész szállítmányt;
                                    
                                 
                     vagy
               
                           b)
                        
                        
                           a poszméhek olyan, az illetékes hatóság által elismert és felügyelt, a környezettől elkülönített rendszerből származnak, amely mentes a kis kaptárbogártól.”.
                        
                     
         2. cikk
   Ennek a határozatnak a tagállamok a címzettjei.
   
      Kelt Brüsszelben, 2017. november 20-án.
      
         
            a Bizottság részéről
         
         Vytenis ANDRIUKAITIS
         
            a Bizottság tagja
         
      
   
   
      (1)  HL L 268., 1992.9.14., 54. o.
   
   
      (2)  A Bizottság 2014/909/EU végrehajtási határozata (2014. december 12.) a kis kaptárbogár megerősített olaszországi előfordulása tekintetében egyes védelmi intézkedésekről (HL L 359., 2014.12.16., 161. o.).
   
      (3)  Legfrissebb változat: 2016. április 1., https://sites.anses.fr/en/minisite/abeilles/free-access-documents-0
   
      (4)  EFSA Journal 2015;13(12):4328.
   
      (5)  EFSA Journal 2013;11(3):3128.
   
      (6)  A Bizottság 206/2010/EU rendelete (2010. március 12.) az egyes állatoknak és a friss húsnak az Európai Unióba való behozatalára engedéllyel rendelkező harmadik országok, e harmadik országok területei vagy területeinek részei jegyzékeinek, valamint az állat-egészségügyi bizonyítványra vonatkozó követelmények megállapításáról (HL L 73., 2010.3.20., 1. o.).